Leteće Špagetno Čudovište

**Leteće Špagetno Čudovište** ili **Leteće Špageti-Čudovište** (akr. **FSM**, od engl. *Flying Spaghetti Monster*), božanstvo koje štuje **Crkva Letećeg Špagetnog Čudovišta** ili **pastafarizam** (**pastafarijanstvo**), pokret koji promiče bezbrižan nazor o religiji i protivi se poučavanju inteligentnog dizajna i kreacionizma u javnim školama. Iako sljedbenici opisuju pastafarizam kao pravu, autentičnu religiju, mediji je općenito opisuju kao parodijsku religiju.

## Historija
"Leteće Špagetno Čudovište" prvi je put opisao Bobby Henderson 2005. godine u satiričnu otvorenom pismu koje je sastavio da bi prosvjedovao protiv odluke Odbora za obrazovanje Države Kansasa kojom se dopuštalo poučavanje inteligentnog dizajna kao alternative evoluciji u nastavi znanosti u javnim školama. U tom je pismu Henderson satirizirao kreacionističke ideje tako što je ispovijedio svoju vjeru u to da svaki put kad neki znanstvenik datira ugljikom neki predmet, pojavi se nadnaravni stvoritelj koji gotovo sliči špagetima i mesnim okruglicama i "mijenja rezultate sa Svojim Nudlastim Privjeskom". Henderson je tvrdio da su njegova vjerovanja jednako valjana kao i ona inteligentnog dizajna i zatražio da se letećešpagetnočudovištanstvu dodijeli jednako vrijeme u nastavi znanosti pored inteligentnog dizajna i evolucije. Nakon što je Henderson objavio svoje pismo na svojem mrežnom mjestu Leteće Špagetno Čudovište brzo je postalo internetski fenomen i simbol opozicije poučavanju inteligentnog dizajna u javnim školama.

Pastafarističke dogme općenito su satire kreacionizma. One su prikazane i na Hendersonovu mrežnom mjestu *Crkve Letećeg Špagetnog Čudovišta*, gdje je on opisan kao "prorok", te u *[[Evanđelje po Letećem Špagetnom Čudovištu|Evanđelju po Letećem Špagetnom Čudovištu]]*, koje je napisao Henderson, a izdao Villard Press 2006. godine. Centralno je vjerovanje da je nevidljivo i nedetektibilno Leteće Špagetno Čudovište stvorilo svemir. Pirati se časte kao originalni pastafaristi ili pastafarijanci (kovanica od pasta i rastafarist, odn. rastafarijanac). Henderson tvrdi da je smanjenje broja pirata tijekom godina uzrok globalnog zatopljenja (podsjetnik na koncept da korelacija ne implicira kauzalitet). Zajednica FSM-a okuplja se na Hendersonovu mrežnom mjestu da bi razmijenila ideje o Letećem Špagetnom Čudovištu i izradila slike s njegovim prikazom te raspravila o "ukazanjima" Letećeg Špagetnog Čudovišta.

Zbog svoje popularnosti i eksponiranosti Leteće Špagetno Čudovište često se rabi kao suvremena verzija Russellova čajnika – argument po kojem filozofsko breme dokazivanja leži na onome tko izriče neopovrgljive tvrdnje, a ne na onome tko ih odbacuje. Leteće Špagetno Čudovište doživjelo je hvalu od znanstvene zajednice i kritiku od zagovornika inteligentnog dizajna. Pastafaristi su se uključili u religijske sporove, uključujući onaj u okrugu Polku na Floridi gdje su odigrali ulogu u odvraćanju odbora mjesne škole da usvoji nova pravila o poučavanju evolucije.

## Utjecaj

### Uporaba u religijskim sporovima

Pastafarist Giorgos Loizos bio je uhićen u Grčkoj 21. rujna 2012. pod optužbom zlonamjerne blasfemije i uvrede religije jer je stvorio satiričku stranicu na Facebooku koju je nazvao „starac Pasticije” (engl. *Elder Pastitsios*) po vrlo poznatu umrlom grčkom pravoslavnom monahu starcu Pajsiju pri čemu je njegovo ime i lice zamijenio pasticiom – lokalnim jelom s paštom i bešamel-umakom. Ovaj slučaj, koji je počeo kao *flame* na Facebooku, dospio je do grčkog parlamenta i stvorio snažnu političku reakciju na uhićenje.

## Povezano
* Crkva SubGeniusa
* diskordijanizam
* evolucija kao činjenica i teorija
* inteligentno padanje
* Nevidljivi Ružičasti Jednorog
* *[[reductio ad absurdum]]*

## Reference

## Literatura
* 

## Vanjske veze

* mrežno mjesto Crkve Letećeg Špagetnog Čudovišta
* Hendersonovo otvoreno pismo kanzaskom odboru za obrazovanje